text: Foreningsliv frem for fitness
  05 marts 2011 kl. 17.58
  Danmarks Idræts-Forbund går målrettet efter at få flere voksne medlemmer i idrætsforeningerne. Nye idrætsgrene skal bane vejen for et højere medlemstal.
  Instruktører fra hele landet var i dag samlet på Vejle Idrætshøjskole. Her blev de undervist i alternative og nye træningsdiscipliner. 
  I dag præsenterede Danmarks Gymnastik Forbund og Danmarks Idræts-Forbund nemlig i fællesskab fem nye træningsformer.  
  Tanken er, at de nye idrætsgrene skal være med til at puste liv i det danske foreningsliv.
  - Vi håber, at de nye idrætsdiscipliner kan hjælpe foreningerne til at få fat i nye medlemmer - og at de bliver bedre rustet til at fastholde de medlemmer, de allerede har, siger Anne Pøhl, kommerciel chef for Danmarks Gymnastik Forbund. 
  
  Fitnesscentre er urolige
  I løbet af de seneste tre år har idrætsforeninger i Syddanmark mistet op mod hvert fjerde voksne medlem.
  Mange har i stedet meldt sig ind i et af landets mange fitnesscentre.
  Men måske bliver det nu omvendt. 
  Ejer af fitnesscentret Lido Fitness i Vejle kritiserer Danmarks Idræts-Forbunds nye initiativ:
  - For ikke så mange år siden, havde foreningslivet ikke de ting, fitnesscentrene kan tilbyde. De har kopieret os - og fordi de ofte kan gøre det billigere i foreningerne, end vi kan i centrene, stjæler de måske nogle af vores kunder, siger Peter Larsen.
  I løbet af de næste fire år vil Danmarks Idræts-Forbund bruge 40 millioner kroner på at få voksne medlemmer tilbage i foreningslivet. Pengene kommer fra overskuddet på Tips- og Lottomidlerne.
  